Toshkent viloyatida “Baliq ishlab chiqaruvchi” erkin iqtisodiy zonasi tashkil etiladi

O‘zbekiston Prezidentining “Baliqchilik tarmog‘ini jadal rivojlantirishga doir qo‘shimcha chora-tadbirlar to‘g‘risida”gi qarori e’lon qilindi. Hujjat matni O‘zA tomonidan keltirildi.

Hujjatga muvofiq, Toshkent viloyati Quyi Chirchiq tumani hokimligiga sud qarori bilan berilgan mol-mulk va yer uchastkalari, shu jumladan, suv havzalari negizida “Baliq ishlab chiqaruvchi” erkin iqtisodiy zonasi tashkil etiladi.
Baliqchilik tarmog‘ini rivojlantirish maqsadida O‘rmon xo‘jaligi davlat qo‘mitasi balansida bo‘lgan tabiiy suv havzalari doimiy ravishda alohida foydalanish uchun “O‘zbekbaliqsanoat” uyushmasiga beriladi.
Tabiiy suv havzalarining ijara to‘lovlaridan kelib tushgan mablag‘lar to‘liq hajmda “O‘zbekbaliqsanoat” uyushmasining Baliqchilikni rivojlantirish jamg‘armasiga yo‘naltiriladi.
2018-yil 1-noyabrga qadar maqsadga nomuvofiq foydalanilayotgan tabiiy va sun’iy suv havzalari xatlovdan o‘tkaziladi, ularni tovar baliqlar va baliq chavoqlarini yetishtirishga jalb qilish choralari ko‘riladi.
Qishloq xo‘jaligi vazirligi markaziy apparati tuzilmasi tarkibida 5 nafar shtat birligidan kam bo‘lmagan Baliqchilikni rivojlantirish boshqarmasi tashkil etiladi.
2018/2019-o‘quv yilidan boshlab oliy ta’lim muassasalarida baliqchilik sohasi yo‘nalishlarida bakalavrlarni tayyorlash bo‘yicha qabul kvotasini kamida ikki baravar oshiriladi. Toshkent davlat agrar universitetida kamida 6 nafardan iborat magistratura kursi tashkil etiladi.
Arnasoy qishloq xo‘jaligi va transport kasb-hunar kolleji hamda Quyi Chirchiq agroiqtisodiyot kasb-hunar kolleji qoshida baliqchilarni tayyorlash hamda baliqchilik xo‘jaligi xodimlarining malakasini oshirish kurslari ochiladi.
Qoraqalpog‘iston Respublikasi, Buxoro, Toshkent va Farg‘ona viloyatlarida baliqchilik xo‘jaliklariga ixtiopatologik xizmat ko‘rsatish uchun laboratoriyalar tashkil etiladi.